
ORDONANŢĂ DE URGENŢĂ
privind modificarea și completarea Ordonanței de urgență a Guvernului nr. 35/2022 pentru aprobarea măsurilor necesare realizării campaniei naționale de împădurire şi reîmpădurire prevăzute în Planul național de redresare şi reziliență
            
Având în vedere că ținta de împădurire și reîmpădurire a unei suprafețe de 18.000 ha până la sfârșitul anului 2026, prevăzută în Planul național de redresare și reziliență al României a fost atinsă, 
ținând cont că, în perioada 1990–2020, la nivel național s-au realizat lucrări de împădurire pe o suprafață de 387.000 ha, dintre care 47.000 ha pe terenuri degradate și pentru înființarea perdelelor forestiere de protecție, în scopul creșterii suprafețelor de pădure, iar suprafața terenurilor agricole degradate împădurite anual a scăzut de la 2.355 ha în anul 2014 la mai puțin de 200 ha în anul 2020,
luând în considerare necesitatea menținerii vegetației forestiere instalate, în special în zonele afectate de eroziunea de suprafață și eoliană, precum și contribuția acesteia la protecția solului, atenuarea schimbărilor climatice și adaptarea la efectele acestora, inclusiv prin stocarea carbonului pe termen lung,
având în vedere că menținerea rezultatelor obținute prin Planul național de redresare și reziliență și a beneficiilor de mediu aferente depinde de efectuarea la timp a lucrărilor de întreținere a plantațiilor,
ținând seama de necesitatea reglementării unui mecanism de plată care să asigure finanțarea acestor lucrări și realizarea lor în perioadele optime, în raport cu ciclul de vegetație și condițiile sezoniere,
întrucât întârzierea adoptării prezentului act normativ poate conduce la ratarea perioadelor optime de întreținere, cu riscul compromiterii viabilității plantațiilor și al afectării durabilității investițiilor realizate prin Planul național de redresare și reziliență,
luând în considerare că aceste elemente constituie o situaţie de urgenţă şi extraordinară, a cărei reglementare nu poate fi amânată,

În temeiul art. 115 alin. (4) din Constituţia României, republicată,  

Guvernul României adoptă prezenta ordonanţă de urgenţă: 
Articol unic - Ordonanţa de urgenţă a Guvernului nr. 35/2022 pentru aprobarea măsurilor necesare realizării campaniei naţionale de împădurire şi reîmpădurire prevăzute în Planul naţional de redresare şi rezilienţă, publicată în Monitorul Oficial al României, Partea I, nr. 340 din 7 aprilie 2022, aprobată cu modificări şi completări prin Legea nr. 236/2023, cu modificările şi completările ulterioare, se modifică și se completează, după cum urmează:
1. La articolul 1 alineatul (1), litera a) se modifică și va avea următorul cuprins:
„a) întocmirea proiectelor, precum și efectuarea lucrărilor de împădurire și de întreținere a plantațiilor realizate pe terenurile pretabile pentru împădurire din categoriile de folosință teren arabil, pajiști permanente și culturi permanente, cu excepția pajiștilor naturale permanente, zonelor umede și altor terenuri agricole cu o valoare naturală ridicată, la solicitarea persoanelor fizice și juridice, precum și a unităților administrativ-teritoriale, precum și costurile standard aferente compensațiilor pentru acoperirea pierderilor de venit agricol în conformitate cu schema de ajutor de stat;”
2. La articolul 2, după alineatul (2) se introduc zece noi alineate, alin.(3)-(12), cu următorul cuprins:
„(3) Pentru sumele acordate din Fondul pentru mediu, din veniturile rezultate din vânzarea certificatelor de emisii de gaze cu efect de seră, prevăzute la art. 10 alin. (1) lit. b) din Ordonanța de urgență a Guvernului nr. 115/2011 privind stabilirea cadrului instituțional şi autorizarea Guvernului, prin Ministerul Finanțelor, de a scoate la licitație certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, finanțarea lucrărilor de împădurire și de întreținere a plantațiilor realizate, precum și costurile standard aferente compensațiilor pentru acoperirea pierderilor de venit agricol, pentru anul 2026, se realizează în baza contractului de finanțare încheiat între Administrația Fondului pentru Mediu, în calitate de finanțator, şi Ministerul Mediului, Apelor şi Pădurilor, în calitate de beneficiar.
(4) Începând cu data intrării în vigoare a prezentei ordonanţe de urgenţă, prin excepție de la  prevederile art. 12 din Ordonanța de urgență a Guvernului nr. 115/2011, aprobată prin Legea nr. 163/2012, cu modificările şi completările ulterioare, precum și de la prevederile art. 13    alin. (4) și art. 14 alin. (1) din Ordonanța de urgență a Guvernului nr. 196/2005 privind Fondul pentru mediu, aprobată cu modificări și completări prin Legea nr. 105/2006, cu modificările și completările ulterioare, ulterior încheierii contractului de finanțare prevăzut la alin. (3), Ministerul Mediului, Apelor și Pădurilor depune la Administrația Fondului pentru Mediu cererea de decontare, în baza căreia se acordă sumele necesare finanțării activităților prevăzute la alin. (3). Modelul contractului de finanțare și al cererii de decontare se aprobă prin dispoziția președintelui Administrației Fondului pentru Mediu.
(5) Administrația Fondului pentru Mediu virează sumele solicitate în baza contractului de finanțare, în termen de 5 zile lucrătoare de la depunerea cererii de decontare în contul distinct de venituri ale bugetului de stat, deschis pe seama Ministerului Mediului, Apelor şi Pădurilor.
(6) Se autorizează Ministerul Finanțelor, la propunerea Ministerului Mediului, Apelor şi Pădurilor, să majoreze, la poziții distincte, veniturile bugetului de stat, precum şi creditele bugetare prevăzute în bugetul Ministerului Mediului, Apelor şi Pădurilor cu sumele virate de Administrația Fondului pentru Mediu potrivit alin. (5).
(7) Se autorizează Ministerul Finanțelor, la propunerea Ministerului Mediului, Apelor şi Pădurilor, să majoreze creditele de angajament prevăzute în bugetul Ministerului Mediului, Apelor şi Pădurilor cu suma necesară finanțării tuturor operațiunilor aferente proiectelor, fără a depăși valoarea totală a contractelor de finanțare menționate în contractul de finanțare prevăzut la alin. (3).
(8) Se autorizează Ministerul Mediului, Apelor şi Pădurilor să detalieze, în termen de 5 zile lucrătoare, influențele aprobate potrivit alin. (6) şi (7) în bugetul acestuia şi în anexele la acesta, să introducă proiectele în anexe şi să le comunice Ministerului Finanțelor.
(9) Până la data de 22 decembrie a anului bugetar, sumele rămase neutilizate, determinate ca diferență între veniturile încasate potrivit alin. (5) şi plățile efectuate, se virează de către Ministerul Mediului, Apelor şi Pădurilor din contul de venituri ale bugetului de stat în care au fost încasate într-un cont disponibil deschis pe numele acestuia la Trezoreria Statului.
(10) Sumele virate în contul prevăzut la alin. (9) se transferă în primele 5 zile lucrătoare ale anului respectiv de către Ministerul Mediului, Apelor şi Pădurilor în contul de venituri ale bugetului de stat prevăzut la alin. (5) urmând procedura prevăzută la alin. (6) - (8) şi se utilizează în anul următor cu aceeași destinație.
(11) În termen de 5 zile lucrătoare de la finalizarea contractului de finanțare, Ministerul Mediului, Apelor şi Pădurilor restituie sumele neutilizate din contul de venituri în care au fost încasate la Administrația Fondului pentru Mediu, în contul de cheltuieli din care au fost virate inițial, dacă restituirea se efectuează în anul în care au fost alocate sumele, sau potrivit prevederilor art. 8 din Ordonanța de urgență a Guvernului nr. 37/2008 privind reglementarea unor măsuri financiare în domeniul bugetar, aprobată cu modificări prin Legea nr. 275/2008, cu modificările şi completările ulterioare, în cazul în care sumele se restituie în anul următor celui în care au fost alocate.
(12) Pentru asigurarea continuității finanțării lucrărilor de întreținere a plantațiilor și, după caz, a compensațiilor pentru acoperirea pierderilor de venit agricol, aferente proiectelor pentru care au fost încheiate contracte de finanțare în cadrul Planului național de redresare și reziliență, Ministerul Mediului, Apelor și Pădurilor încheie acte adiționale la contractele respective cu beneficiarii, în limita creditelor de angajament aprobate și disponibile cu această destinație, cu respectarea prevederilor schemelor de ajutor de stat aplicabile.”.

